Document ID: 32001D0487

Komission päätös,
tehty 18 päivänä kesäkuuta 2001,
kolmansien maiden jäämiä koskevien suunnitelmien väliaikaisesta hyväksymisestä neuvoston direktiivin 96/23/EY mukaisesti tehdyn päätöksen 2000/159/EY muuttamisesta
(tiedoksiannettu numerolla K(2001) 1614)
(ETA:n kannalta merkityksellinen teksti)
(2001/487/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon elävissä eläimissä ja niistä saatavissa tuotteissa olevien tiettyjen aineiden ja niiden jäämien osalta suoritettavista tarkastustoimenpiteistä ja direktiivien 85/358/ETY ja 86/469/ETY sekä päätösten 89/187/ETY ja 91/664/ETY kumoamisesta 29 päivänä huhtikuuta 1996 annetun neuvoston direktiivin 96/23/EY(1) ja erityisesti sen 29 artiklan,
ottaa huomioon terveyttä ja eläinten terveyttä koskevista ongelmista nautaeläinten, lampaiden, vuohien ja sikojen sekä tuoreen lihan ja lihavalmisteiden tuonnissa kolmansista maista 12 päivänä joulukuuta 1972 annetun neuvoston direktiivin 72/462/ETY(2), sellaisena kuin se on viimeksi muutettuna direktiivillä 97/79/EY(3), ja erityisesti sen 3 artiklan,
sekä katsoo seuraavaa:
(1) Eläinperäisissä tuotteissa oleviin jäämiin liittyy kansanterveydellinen näkökanta. Tämän vuoksi näissä tuotteissa olevia jäämiä koskevat suunnitelmat on hyväksyttävä ja saatettava ajan tasalle säännöllisin väliajoin.
(2) Kunkin vuoden 31 päivä maaliskuuta on asetettu direktiivin 96/23/EY 8 artiklan 3 kohdassa kolmansille maille määräajaksi, johon mennessä niiden on toimitettava komissiolle kyseisen vuoden valvontasuunnitelmat ja edellisen vuoden tulokset.
(3) Sellaisten kolmannen maan laitosten väliaikaisten luetteloiden laatimista siirtymäkauden ajaksi koskevista yksityiskohtaisista säännöistä, joista jäsenvaltioilla on lupa tuoda tiettyjä eläintuotteita, kalastustuotteita ja eläviä simpukoita, 22 päivänä kesäkuuta 1995 tehdyssä neuvoston päätöksessä 95/408/EY(4) vahvistetaan edellytykset kolmansien maiden hyväksytyistä laitoksista tehtyjen luetteloiden muuttamiseksi.
(4) Kolmansien maiden jäämiä koskevien suunnitelmien väliaikaisesta hyväksymisestä neuvoston direktiivin 96/23/EY mukaisesti 8 päivänä helmikuuta 2000 tehdyn päätöksen 2000/159/EY(5) liitteessä luetellaan ne kolmannet maat, jotka ovat esittäneet suunnitelman ja vahvistaneet samalla direktiivin 96/23/EY liitteessä I tarkoitettujen jäämä- ja aineryhmien valvonnan osalta tarkoitetut takeet. Jos tällaisia takeita ei ole tarjottu, päätöksellä 95/408/EY vahvistetut luettelot olisi muutettava päätöksen 2000/159/EY liitteen muutosten mukaisesti.
(5) Eräät kolmannet maat ovat toimittaneet komissiolle jäämiä koskevat valvontasuunnitelmansa ja niistä saadut tulokset, mutta arviointi, täydentävät tiedot ja lisäselvitykset ovat tarpeen. Ennen lisäarviointien tekemistä nämä kolmannet maat voidaan säilyttää kolmansien maiden jäämiä koskevien suunnitelmien väliaikaisesta hyväksymisestä neuvoston direktiivin 96/23/EY mukaisesti tehdyn komission päätöksen 2000/159/EY liitteessä.
(6) Päätös 2000/159/EY ajantasaistettiin ensimmäisen kerran päätöksellä 2001/31/EY(6). Eräät kolmannet maat esittivät valvontasuunnitelmansa päätöksen tekemisen jälkeen. Ennen lisäarviointien tekemistä nämä kolmannet maat voidaan sisällyttää päätöksen 2000/159/EY liitteeseen kyseisten tuotteiden osalta.
(7) Eräiden muiden kolmansien maiden valvontasuunnitelmia koskeva tilanne tiettyjen lajien osalta on muuttunut päätöksen 2000/31/EY julkaisemisen jälkeen. Ennen lisäarviointien tekemistä nämä kolmannet maat voidaan sisällyttää päätöksen 2000/159/EY liitteeseen kyseisten tuotteiden osalta.
(8) Edellä esitetyn perusteella on aiheellista saattaa ajan tasalle kolmansien maiden jäämiä koskevien suunnitelmien väliaikaisesta hyväksymisestä neuvoston direktiivin 96/23/EY mukaisesti tehdyn päätöksen 2000/159/EY liite. Päätöstä 2000/159/EY olisi sen vuoksi muutettava vastaavasti.
(9) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 159/2000/EY liite tämän päätöksen liitteellä.
2 artikla
Tämä päätös on osoitettu kaikille jäsenvaltioille.
Tehty Brysselissä 18 päivänä kesäkuuta 2001.

Labels: 17
5
0
6
15